《过兴德寺》
宋代·李复

行雨忽过渐细微，冉冉傍马残云飞。
乱溪争流经屡渡，近水短畦菘叶肥。
跻欹到寺石灯滑，红叶拥门人迹稀。
升堂坐定闻鱼鼓，亦传斋钵慰我饥。
久阴忽开日色薄，初见竹影摇窗扉。
开山宝塔真相在，瞻拜入炉香霏霏。
塔前苍松尽手植，到今百心森相围。
登览未尽夜气冷，拂榻置枕舒寝衣。
明星耿耿东方白，仆夫结束马已鞿。
老僧送客有勤意，静境幸到何遽归。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。